﻿

На основу члана 90. став 2. Закона о пловидби и лукама на унутрашњим водама („Службени гласник РС”, бр. 73/10, 121**/**12 и 18/15),

Министар грађевинарства, саобраћаја и инфраструктуре доноси

**ПРАВИЛНИК**

**о техничким правилима за статутарну сертификацију бродова унутрашње пловидбе**

"Службени гласник РС", број 30 од 27. марта 2015.

Члан 1.

Овим правилником утврђују се техничка правила за статутарну сертификацију бродова унутрашње пловидбе (у даљем тексту: Техничка правила).

Овај правилник не примењује се на:

1) ратне бродове;

2) поморске бродове, укључујући морске тегљаче и потискиваче, који:

(1) плове или се налазе у подручју које се налазе под утицајем морске плиме и осеке,

(2) привремено плове на унутрашњим водним путевима, под условом да поседују:

– сведочанство којим се потврђује усклађеност са Међународном конвенцијом о заштити људског живота на мору (SOLAS 74/78) („Службени лист СФРЈ – Међународни уговори”, број 2/81) или неко друго сведочанство исте важности, сведочанство којим се потврђује усклађеност са захтевима Међународне конвенције о теретним линијама („Службени лист СФРЈ – Додатак”, број 4/69) или неко друго сведочанство исте важности, као и Међународно сведочанство о спречавању загађења нафтом (IOPP) којим се потврђује усклађеност са захтевима Међународне конвенције о спречавању загађења мора са бродова (MARPOL Конвенција) („Службени лист СФРЈ – Међународни уговори”, број 2/85 и „Службени гласник РС – Међународни уговори”, број 1/10);

– сведочанство о правилима и стандардима за безбедност путничких бродова које је издато у складу са прописом којим се уређују правила и стандарди за безбедност поморских путничких бродова, за путничке бродове на које се не односе међународни споразуми из става 2. тачка 2) подтачка 2) алинеја прва овог члана;

– сведочанство издато у складу са домаћим прописима за пловила за рекреацију на које се не односе конвенције из става 2. тачка 2) подтачка (2) алинеја прва овог члана;

3) трајекте (ferry).

Члан 2.

Техничка правила садрже:

1) уводни део;

2) зоне пловидбе бродова;

3) бродограђевинске захтеве;

4) техничке захтеве за растојање безбедности, надвође и ознакe газа;

5) техничкe захтевe за маневарску способност;

6) техничке захтеве за кормиларски систем;

7) техничке захтеве за кормиларницу;

8) техничке захтеве за пројекат мотора и емисију гасовитих загађивача и загађујућих честица из дизел мотора;

9) техничке захтеве за електричну опрему;

10) техничке захтеве за опрему за сидрење, ужад за вез, опрему за противпожарну заштиту на броду, бродске чамце и опрему за спасавање, као и другу опрему на броду;

11) техничке захтеве којима се уређује безбедност и здравље на раду чланова посаде и других лица на бродовима;

12) техничке захтеве за стамбене просторије на бродовима;

13) техничке захтеве за уређаје за грејање горивом, кухињске и расхладне уређаје,

14) техничке захтеве за уређаје на утечњени гас за потребе стамбених и друштвених просторија, као и спречавање загађивања унутрашњих вода са бродова;

15) посебне техничке захтеве за путничке бродове и путничке једрењаке;

16) посебне техничке захтеве за пловила предвиђена да буду део потискиваног, тегљеног или бочног састава;

17) посебне техничке захтеве за техничке пловне објекте;

18) посебне техничке захтеве за пловила за хидроградњу;

19) посебне техничке захтеве за бродове који плове на водним путевима зоне 4;

20) посебне техничке захтеве за речно-морске бродове;

21) посебне техничке захтеве за пловила за рекреацију;

22) посебне техничке захтеве за стабилитет бродова за превоз контејнера, посебне техничке захтеве за пловила дужине преко 110 m, посебне техничке захтеве за бродове великих брзина;

23) техничке захтеве за опрему бродова која се односи на посаду;

24) рокове за постепену преправку одређених бродова и рокови примене;

25) знакове безбедности;

26) упутства којима се ближе уређују поједини технички захтеви који су обухваћени Техничким правилима;

27) образац уписника издатих сведочанстава о способности бродова за пловидбу.

Техничка правила из става 1. овог члана дата су у Прилогу 1 – Техничка правила за статутарну сертификацију бродова унутрашње пловидбе, који је одштампан уз овај правилник и чини његов саставни део.

Технички захтеви за протокол о параметрима мотора дати су у Прилогу 2 – Протокол о параметрима мотора, који је одштампан уз овај правилник и чини његов саставни део.

Додатни технички захтеви за бродске погоне за пречишћавање отпадних вода дати су у Прилогу 3 – Додатни технички захтеви за бродске погоне за пречишћавање отпадних вода и модели сведочанстава, који је одштампан уз овај правилник и чини његов саставни део.

Области у којима су примењиви блажи технички захтеви за бродове унутрашње пловидбе који плове на одређеним унутрашњим водним путевима дати су у Прилогу 4 – Области у којима су примењиви блажи технички захтеви за бродове унутрашње пловидбе који плове на унутрашњим водним путевима зоне 3 и 4, који је одштампан уз овај правилник и чини његов саставни део.

Технички захтеви за радарску опрему који се користе на бродовима унутрашње пловидбе дати су у Прилогу 5 – Радарскa опрема и показивачи брзине скретања с курса који се користе на бродовима унутрашње пловидбе, који је одштампан уз овај правилник и чини његов саставни део.

Члан 3.

Овај правилник је усклађен са свим начелима и битним захтевима из Директиве 2006/87 Европског парламента и Савета од 12. децембра 2006. године о утврђивању техничких правила за пловила унутрашње пловидбе и којом се ставља ван снаге Директива Савета 82/714/ЕЕЗ.

Члан 4.

Даном ступања на снагу овог правилника престају да важе Одлука о техничким правилима за градњу бродова унутрашње пловидбе („Службени лист СРЈ”, број 20/95), oсим тачке 1. Део 16 – Правила за градњу чамаца и Одлука о техничким правилима Југорегистра – о способности брода унутрашње пловидбе за превоз путника („Службени лист СФРЈ”, број 10/88).

Члан 5.

Овај правилник ступа на снагу осмог дана од дана објављивања у „Службеном гласнику Републике Србије”.

Број 110-00-00042/2015-06

У Београду, 23. фебруара 2015. године

Министар,

проф. др **Зорана Михајловић,** с.р.

**Прилози**

[Прилог 1 - Техничка правила за статутарну сертификацију бродова унутрашње пловидбе](http://www.pravno-informacioni-sistem.rs/SlGlasnikPortal/prilozi/P1.html&x-filename=true&regactid=416340&doctype=reg)

[Прилог 2 - Протокол о параметрима мотора](http://www.pravno-informacioni-sistem.rs/SlGlasnikPortal/prilozi/P2.html&x-filename=true&regactid=416340&doctype=reg)

[Прилог 3 - Додатни технички захтеви за бродске погоне за пречишћавање отпадних вода и модели сведочанстава](http://www.pravno-informacioni-sistem.rs/SlGlasnikPortal/prilozi/P3.html&x-filename=true&regactid=416340&doctype=reg)

[Прилог 4 - Области у којима су примењиви блажи технички захтеви за бродове унутрашње пловидбе који плове на унутрашњим водним путевима зоне 3 и 4](http://www.pravno-informacioni-sistem.rs/SlGlasnikPortal/http://www.pravno-informacioni-sistem.rs/SlGlasnikPortal/prilozi/P4.html&x-filename=true&regactid=416340&doctype=reg&x-filename=true&regactid=416340&doctype=reg)

[Прилог 5 - Радарскa опрема и показивачи брзине скретања с курса који се користе на бродовима унутрашње пловидбе](http://www.pravno-informacioni-sistem.rs/SlGlasnikPortal/prilozi/P5.html&x-filename=true&regactid=416340&doctype=reg)